Notum sit omnibus futuris et presentibus, quod Hugo de Langle, laudante matre sua nomine Calli, atque uxore sua Clementia, et nepote suo Guidone, per manus nostras qui episcopus Cabilonis supra nomine Petrus, et per manus Bertranni de Saldum avunculum suum, dedit atque concessit Deo et sancte Marie de Firmitate et monachis ejusdem loci : pratum de Bevrina libere absque omni censu, sine ulla retentione, quod etiam solebant prefati monachi ab eo tenere censualiter; et precepit nobis ut de nemore quod heret prato daremus eisdem monachis quantum nobis videretur, et habuit ex hoc sex libras et dimidiam. Hujus rei testes prefatus Bertrannus, Guido cantor Cabilonis, Gaudricus cellerarius meus. Notandum vero, quod prefatus Bertrannus de Saldum avunculus antefati Hugonis de Langle ex precepto nostro quia non potui interesse designationi, designavit domino Willelmo de Langle abbati Firmitatis; et Sofrido, atque Hugoni de Marcillei, monachis Firmitatis; additamentum prefati prati scilicet totum nemorem quod heret prato usque ad viam que tendit Gibriacum et venit de Dirro. Hujus rei testes dominus Willelmus abbas Firmitatis, in cujus manu facta sunt hec; et Sofridus, atque Hugo de Marcillei, prefati monachi Firmitatis; Bertrannus de Saldum, Hugo de Dalmarei miles, Willelmus filius Pelerini, Hugo de Bissei. [retour à la ligne] Ego Petrus Dei gratia Cabilonis episcopus auctoritate Dei omnipotentis Patris et Filii et Spiritus Sancti et beatorum apostolorum Petri et Pauli, omniumque sanctorum confirmo et rata facio ea que continentur in hac carta. [Si quis] ea violaverit a communione sancte ecclesie, et a corpore et sanguine domini nostri Ihesu Christi fiat alienus atque in perpetuum excommunicationi subiaceat, nisi Deo et beate Marie semper Virginis et fratribus de Firmitate de violatione plenarie satisfecerit.